王应麟
东山
东山美周公，千载邈遗音。
槃槃谢家安，陈迹犹可寻。
仰睇虞峰高，俯挹娥涛深。
伟人不可作，感慨生登临。
典午鼎岌岌，日夕照忠忱。
谈笑沮温谋，尊俎却氐侵。
斯民免为鱼，清风濯鬴鬵。
抚筝疑未释，西州复沾衿。
紫囊皆少年，秉钺扫云阴。
茂绩世茅土，有孙亦璆琳。
祚移卯金刀，志士皆噎喑。
曷不效靖节，种菊遁幽林。
既縻无嘉爵，空怀子房心。
鸿鸣九霄远，雉翳嗟珍禽。
行藏异危逊，览古得良箴。
吾游几入越，独欠隮崯岑。
晋士岂清谈，底柱几江浔。
翠屏倚空碧，浮云更古今。
永言广武叹，谁续洛生吟。